หุ้นแมนยู +25% หลังตระกูลเกลเซอร์ ประกาศขายสโมสร
หุ้นแมนยู +25% หลังตระกูลเกลเซอร์ ประกาศขายสโมสร 
23 พ.ย. 2565

หุ้นแมนยู +25% หลังตระกูลเกลเซอร์ ประกาศขายสโมสร
เมื่อคืนนี้ หุ้นสโมสรฟุตบอล Manchester United Plc หรือ MANU ได้ปรับตัวขึ้นรุนแรง หลังจากเจ้าของที่เป็นตระกูลเกลเซอร์ออกมาประกาศว่าพร้อมรับฟังข้อเสนอขอซื้อทีม รวมถึงเปิดทางให้นักลงทุนที่สนใจ เข้ามาร่วมลงทุนได้
สำหรับผู้ถือหุ้นใหญ่ของ MANU ปัจจุบัน ก็คือ ตระกูลเกลเซอร์ ที่ได้ทยอยเข้าซื้อหุ้นสโมสรมาตั้งแต่ปี 2003 ก่อนที่จะสามารถฮุบกิจการได้สำเร็จในปี 2005 และบริหารสโมสรมาจนถึงปัจจุบัน ยาวนานกว่า 17 ปี 
ซึ่งก็น่าติดตามกันต่อไปว่าเจ้าของรายใหม่ของ MANU จะเป็นใคร
ปัจจุบัน แมนยู มีมูลค่าบริษัทราว 8.9 หมื่นล้านบาทเท่ากับว่าการพุ่งขึ้นคืนเดียว
ระหว่างทำการ 14% และบวกอีก 11% หลังปิดตลาด รวมกันเป็น 25% 
ทำให้มูลค่าสโมสรทะลุ 1.1 แสนล้านบาทเป็นที่เรียบร้อย
สาเหตุก็อาจเป็นเพราะว่า ตลาดคาดการณ์ว่า ราคาที่ผู้ซื้อจะจ่ายคงต้องสูงกว่าราคาปัจจุบัน และตามกฎตลาดหลักทรัพย์ ผู้ซื้อต้องทำ Tender Offer รับซื้อหุ้นจากผู้ถือหุ้นคนอื่นในตลาดหลักทรัพย์ด้วยเช่นกัน
และนอกเหนือจากจะมีรายงานว่า ตระกูลเกลเซอร์ประกาศขายทีมแมนยูแล้ว
เมื่อคืน ทางสโมสรได้ยืนยันว่ายกเลิกสัญญากับคริสเตียโน โรนัลโด แล้ว เช่นกัน..